 NA TITUS OMINDE SERIKALI ya Kenya haiko katika mgogoro wa kidiplomasia na Jamhuri ya Kidemokrasia ya Congo (DRC), Kinara wa Mawaziri na Waziri wa Mashauri ya Kigeni Musalia Mudavadi amesisitiza. Bw Mudavadi amesema kuwa uhusiano wa kidiplomasia kati ya nchi hizo mbili uko sawa. Akizungumza katika Kaunti ya Nandi mnamo Jumapili wakati wa mkutano wa kuchanga pesa kusaidia ujenzi wa ofisi ya uongozi wa makanisa ya Seventh Day Adventist (SDA) West Rift Valley eneo la Kapyagan, Bw Mudavadi alisema Kenya imejitolea kuhakikisha Afrika ina amani. “Rais wa Kenya anaendeleza kampeni ya amani, uhusiano mwema na anajali sana juhudi za kukabiliana na athari za mabadiliko ya tabianchi duniani. Hivi sasa Rais William Ruto kupitia IGAD, anafanya kazi usiku kucha kuhakikisha kuna amani nchini Sudan ili kuokoa maisha zaidi na kurejesha amani katika nchi hiyo. Pia anafanya kila juhudi kuona Somalia inajiunga na Jumuiya ya Afrika Mashariki na sio kuleta vita katika nchi hizo,” akasema Bw Mudavadi. Bw Mudavadi alisema kumekuwa na baadhi ya watu wanaodai kuwa Kenya ina mzozo wa kidiplomasia na DRC kwa nia mbaya ya kuonyesha kana kwamba kuna shida kati ya nchi hizo. Alisema kuwa Kenya ina uhusiano mzuri na DRC na hawataingilia uchaguzi ujao nchini DRC. “Nataka kuwahakikishia Wakenya kwamba hakuna mzozo wa kidiplomasia kati ya Kenya na DRC kama inavyoonyeshwa na baadhi ya watu. Tunawatakia watu wa DRC uchaguzi wa amani na kama nchi, hatutaingilia kati uchaguzi huo,” akaeleza. Alisema Kenya inajitenga na matamshi au shughuli zozote zinazoweza kudhuru amani na usalama wa taifa rafiki, DRC. Kauli hiyo inakuja baada ya DRC mnamo Jumamosi kumuita nyumbani balozi wake nchini Kenya huku kukiwa na mvutano mkubwa kati ya nchi hizo mbili kufuatia kuzinduliwa kwa muungano mpya wa kijeshi wa DRC wakiwemo waasi jijini Nairobi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  